97/417/EY: Neuvoston päätös, tehty 30 päivänä kesäkuuta 1997, Suomen julkisyhteisöjen talouden liiallisen alijäämän olemassaolosta tehdyn päätöksen kumoamisesta



Virallinen lehti nro L 177 , 05/07/1997 s. 0024 - 0024



NEUVOSTON PÄÄTÖS, tehty 30 päivänä kesäkuuta 1997, Suomen julkisyhteisöjen talouden liiallisen alijäämän olemassaolosta tehdyn päätöksen kumoamisesta (97/417/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 104 c artiklan 12 kohdan, ottaa huomioon komission suosituksen, sekä katsoo, että talous- ja rahaliiton toinen vaihe alkoi 1 päivänä tammikuuta 1994; perustamissopimuksen 109 e artiklan 4 kohdassa määrätään, että toisen vaiheen aikana jäsenvaltiot pyrkivät välttämään liiallisia julkisyhteisöjen talouden alijäämiä, liiallista alijäämää koskevassa menettelyssä päätetään, onko liiallinen alijäämä olemassa, ja kun liiallinen alijäämä on oikaistu, kyseinen päätös kumotaan; toisen vaiheen aikana liiallisia alijäämiä koskeva menettely määräytyy 104 c artiklan perusteella, lukuun ottamatta sen 1, 9 ja 11 kohtaa; perustamissopimuksen liitteenä olevasta liiallisia alijäämiä koskevasta menettelystä tehdyssä pöytäkirjassa annetaan lisämääräyksiä liiallista alijäämää koskevan menettelyn täytäntöönpanosta; asetuksessa (EY) N:o 3605/93 (1) vahvistetaan yksityiskohtaiset säännöt ja määritykset kyseisen pöytäkirjan määräysten soveltamiseksi, neuvosto päätti 104 c artiklan 6 kohdan mukaisesti komission suosituksesta, että Suomen julkisyhteisöjen talouden alijäämä oli liiallinen; 104 c artiklan 7 kohdan mukaisesti neuvosto antoi Suomelle suosituksia liiallista alijäämää koskevan tilanteen lopettamiseksi, neuvoston päätös liiallisen alijäämän olemassaolosta kumotaan 104 c artiklan 12 kohdan määräysten mukaisesti, kun liiallinen alijäämä asianomaisessa jäsenvaltiossa on neuvoston käsityksen mukaan oikaistu, päätöstä kumotessaan neuvosto toimii komission suosituksesta; seuraavassa esitetyt päätelmät, jotka perustuvat komission toimittamiin tietoihin Suomen annettua asetuksen (EY) N:o 3605/93 mukaisesti kertomuksensa maaliskuussa 1997, ovat aiheellisia: vuosien 1990-1993 syvän laman aikana julkisyhteisöjen talouden alijäämä kasvoi, mutta suuntaus on sittemmin kääntynyt päinvastaiseksi. Suomen julkisyhteisöjen nettoluotonotto supistui vuosina 1994 ja 1995 ja edelleen vuonna 1996, jolloin se oli 2,6 prosenttia bruttokansantuotteesta eli perustamissopimuksessa määritellyn viitearvon alapuolella. Julkisyhteisöjen nettoluotonoton odotetaan supistuvan 1,9 prosenttiin bruttokansantuotteesta vuonna 1997. Suomen tarkistetussa lähentymisohjelmassa on tavoitteena julkistalouden ylijäämä vuonna 1999. Julkisyhteisöjen bruttovelkasuhteen kasvu pysähtyi vuoden 1994 jälkeen; velan suhde bruttokansantuotteeseen supistui vuosina 1995 ja 1996, jolloin se oli 58,7 prosenttia. Velkasuhde ei ole koskaan ylittänyt perustamissopimuksessa määriteltyä viitearvoa, 60 prosenttia bruttokansantuotteesta. Alijäämä oli perustamissopimuksessa määritellyn viitearvon alapuolella vuonna 1996, ja sen odotetaan pysyvän sellaisena vuonna 1997 sekä supistuvan edelleen muuttuen ylijäämäksi keskipitkällä aikavälillä; bruttovelkasuhde on perustamissopimuksessa määriteltyä viitearvoa pienempi ja sen odotetaan pysyvän sellaisena ennustettavissa olevassa tulevaisuudessa, ON PÄÄTTÄNYT SEURAAVAA: 1 artikla Kokonaistilanteen arvioinnin perusteella Suomen julkisyhteisöjen talouden liiallista alijäämää koskeva tilanne on oikaistu. 2 artikla Kumotaan Suomen julkisyhteisöjen talouden liiallisen alijäämän olemassaolosta 10 päivänä heinäkuuta 1995 tehty neuvoston päätös. 3 artikla Tämä päätös on osoitettu Suomen tasavallalle. Tehty Luxemburgissa 30 päivänä kesäkuuta 1997. Neuvoston puolesta A. NUIS Puheenjohtaja (1) Liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annettu neuvoston asetus (EY) N:o 3605/93 (EYVL N:o L 332, 31.12.1993, s. 7).